Bekende aanbieder word dogtertjie ryker - Maroela Media
Bekende aanbieder word dogtertjie ryker
Robbie en sy vrou, Lynn, met hul pasgebore bondeltjie, Lara. (Foto: kykNET/Instagram)
Die televisieaanbieder en radio-omroeper Robbie Kruse en sy vrou, Lynn, het Dinsdag 'n dogtertjie ryker geword.
Die dogtertjie, na wie Kruse liefderik op sosiale media verwys as "sy klein ninja", se naam is Lara.
Die egpaar het in Mei vanjaar aangekondig dat Lynn swanger is. Kruse het destyds in 'n telefoniese onderhoud met Maroela Media vertel hy het nooit besef hoeveel emosies hy sou ervaar soos toe hy en Lynn gehoor het hulle gaan ouers word nie.
"Dit was amazing toe ons die eerste keer die baba se hartklop gehoor het," het hy gesê. "Ons het op sowat ses weke vir die eerste keer gehoor Lynn is swanger."
Hy het verklap hulle wou nog altyd kinders hê. "Ons probeer al 'n hele rukkie, en nou is ons uiteindelik hier. Ek het nooit gedink ek sou voel soos ek voel nie. Jy dink nooit oor hoe jy sal voel om 'n klein kindjie wat jou eie is op pad te hê nie; maar dis regtig amazing."